Александър Пушкин
Да тръгнеме готов съм…

Превод от руски: Димо Боляров, —

chitanka.info

Да тръгнеме готов съм…[0]

Да тръгнеме готов съм, приятели, завчас,

където и да бъде, ще ви последвам аз —

от нея, от надменната, да съм далеко:

дали ще дирим път в китайските полета,

в кипящия Париж или пък нейде там,

де нощния гребец на Тасо чезне ням,

де древни градове са в пепелта зарити,

де в знойна южна нощ ухаят кипариси;

където и да е… Ала ви питам аз,

ще стихне ли по пътищата мойта страст?

Дали ще я забравя — горда, безпощадна,

или ще дойда пак в краката й да падна —

като привична дан донесъл любовта?

[0] Напечатано в „Московский Вестник“, 1830, №11. Стихотворението е написано под впечатление на несъстоялото се сватовство с Гончарови. Пушкин възнамерявал да предприеме някакво пътешествие, но не получил официално разрешение. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.